钦定古今图书集成/历象汇编/乾象典/第030卷 > 性理会通 > 《日月》
## 钦定古今图书集成/历象汇编/乾象典/第030卷 > 性理会通 > 《日月》

《程子》曰：“日月之为物，阴阳发见之尤盛者也。”

日月之在天，犹人之有目，目无背见，日月无背照也。
天地日月一也，月受日光而日不为之亏，然月之光，
乃日之光也。

“日月薄蚀而旋复”者，不能夺其常也。

或问：“日月有定形，还自气散，别自聚否？”曰：“此理甚难
晓，究其极，则此二说归于一也。”问：“月有定魄，而日远
于月。月受日光，以人所见为有盈亏，然否？”曰：“日月一
也，岂有日高于月之理？月若无盈亏，何以成岁？盖月
一分光，则是魄亏一分也。”

问：“日食有常数者也，然治世少而乱世多，岂人事乎？”
曰：“天人之理甚微，非烛理明，其孰能识之？”曰：“无乃天
数人事交相胜负，有多寡之应耶？”曰：“似之，未易言也。”
朱子曰：“月体常圆无阙，但常受日光为明。初三四是
日在下照，月西边明，人在这边望，只见在弦光。十五、
六则日在地下，其光由地四边而射出，月被其光而”
明。月中是地影月，古今人皆言有阙，惟沈存中云无
阙。

程子谓“日月只是气到寅上则寅上自光，气到卯上
则卯上自光”者，亦未必然。既曰日月，则自是各有一
物，方始各有一名。星光亦受于日，但其体微尔。日月
薄蚀，只是二者交会处，二者紧合，所以其光掩没，在
朔则为日蚀，在望则为月蚀。

邵康节谓：“日太阳也，月太阴也，星少阳也，辰少阴也，
辰非星也。”又曰：“辰弗集于房，房者，舍也。故十二辰亦
谓之十二舍。”上辰字谓日月也，所谓三辰北斗，去辰
争十二来度。日蚀是日月会合处，月合在日之下，或
反在上，故蚀，月蚀是日月正相照，伊川谓月不受日
光，意亦相近。盖阴盛亢阳，而不少让阳故也。又曰：“日
月会合”，故初一初二月全无光，初三渐开，方微有弦
上光，是哉生明也。开后渐亦光，至望则相对，故圆。此
后复渐相近，至晦则复合，故暗。月之所以亏盈者此
也。

“历家旧说，月朔则去日渐远，故魄死而明生；既望则
去日渐近，故魄生而明死；至晦而朔，则又远日而明
复生，所谓死而复育也。”此说误矣。若果如此，则未望
之前，西近东远，而始死之明当在月东；既望之后东
近西远，而未死之明却在月西矣。安得未望载魄于
西，既望终魄于东，而愬日以为明乎？故惟近世沈括
之说，乃为得之。盖括之言曰：“月本无光，犹一银丸，日
耀之乃光耳。”光之初生，日在其傍，故光侧而所见才
如钩。日渐远，则斜照而光稍满。大抵如一弹丸，以粉
涂其半，侧视之则粉处如钩，对视之则正圆也。近岁
王普又补其说，月生明之夕，但见其一钩，至日月相望，而人处其中，方得见其全明，必有“神人能凌倒景，
傍日月而往参其间，则虽弦晦之时，亦复见其全明，
而与望夕无异耳。”以此观之，则知月光常满，但自人
所立处视之，有偏有正，故见其光有盈有亏，非既死
而复生也。若顾兔在腹之间，则世俗《桂树蛙兔》之传，
其惑人矣。或者以为日月在天，如两镜相照，而地居
其中，四傍皆空，水也。“故月中微黑之处，乃镜中大地
之影，略有形似，而非真有是物也。”斯言有理，足破千
古之疑矣。

或问弦望之义。曰：“上弦是月盈及一半，如弓之上弦；
下弦是月亏了一半，如弓之下弦。”又问：“是四分取半
否？”曰：“如二分二至，也是四分取半。”因说：“历家谓‘纾前
缩后，近一远三。以天之围言之，上弦与下弦时日月
相看，皆四分天之一’。”

问：“月中黑影是地影否？”曰：“前辈有此说，看来理或有
之。然非地影，乃是地形，倒去遮了他光耳。如镜子中
被一物遮住其光，故不甚见也。盖日以其光如月之
魄，中间地是一块实底物事，故光照不透，而有此黑
晕也。”问：“日光从四边射入，月光何预地事而碍其光？”
曰：“终是被这一块实底物事隔住，故微有碍耳。”
问：“月受日光，只是得一边光。”曰：“日月相会时，日在月
上，不是无光，光都载在上面一边，故地上无光。到得
日月渐渐相远，时渐擦挫，月光渐渐见于下。到得望
时，月光浑在下面一边，望后又渐渐光向上去。”
问：“自古以日月之蚀为灾异，如今历家却自预先算
得是，如何？”曰：“只大约可算，亦自有不合处。历家”有以
为当蚀而不蚀者。有以为不当蚀而蚀者。

问：“月蚀如何？”曰：“至明中有暗虚，其暗至微。望之时，月
与之正对，无分毫相差。月为暗虚所射，故蚀。虽是阳
胜阴，究竟不好。若阴有退避之意，则不相敌而不蚀
矣。”

或问：“日蚀之变，精于数者，皆于数十年之前知之，以
为人事之所感召，则天象亦当与”时盈亏潜室陈氏
曰：“日月交会，日为月掩则日蚀。日月相望，月与日亢
则月蚀。自是行度分道，到此交加去处，应当如是。历
家推算，专以此定疏密，本不足为变异。但天文才遇
此际，亦为阴阳厄会，于人事上必有灾戾，故圣人畏
之，侧身修行，庶几可弭灾戾也。”

西山真氏曰：“月太阴也，本有质而无光，其盈亏也，以
受日光之多少。月之朔也，始与日合，越三日而明生；
八日而上弦，其光半；十五日而望，其光满，此所谓三
五而盈也。既望而渐亏，二十三日而下弦，其亏半；三
十日而晦，其光尽，此所谓三五而阙也。方其晦也，是
谓纯阴，故魄存而光泯，至日月合朔，而明复生焉。”
鲁斋许氏曰：“天地阴阳精气为日月星辰，日月不是
有轮郭生成，只是至精之气，到处便如此光明，阴精
无光，故远近随日所照。日月行有度数，人身血气周
流亦有度数，天地六气运转亦如是，到东方便是春，
到南方便是夏，行到处便主一时，日行十二时亦然。
万物都随他转过去，便不属他。”

临川吴氏曰：“古今人率谓月盈亏，盖以人目之所睹
者言，而非月之体然也。月之体如弹丸，其愬日者常
明，常明则常盈而无亏之时。当其望也，日在月之下
而月之明向下，是以下之人见其光之盈；及其弦也，
日在月之侧，自下而观者，仅得见其明之半，于是以
弦之月为半亏。及在晦也，日在月之上而月之明亦”
向上，自下观者，悉不见其明之全，于是以晦之月为
全亏。傥能飞步太虚，傍观于侧，则弦之月如望。乘凌
倒景，俯视于上，则晦之月亦如望月之体常盈，而人
之目有所不见。以目所不见，而遂以为月体之亏，可
乎？知在天有常盈之月，则知人之曰“盈”曰“亏”，皆就所
见而言耳，曾何损于月哉。